ส่วนที่ 1

ข้อมูลสรุป (Executive Summary)

บริษัท ซี.พี. เซเว่นอีเลฟเว่น จำกัด (มหาชน)
ได้ทำการจดทะเบียนเปลี่ยนแปลงชื่อบริษัทที่กระทรวงพาณิชย์เป็น บริษัท ซีพี ออลล์ จำกัด (มหาชน)
(“บริษัท”) เมื่อวันที่ 19 ตุลาคม 2550
เพื่อตอบสนองต่อการเติบโตและการขยายธุรกิจของบริษัทในอนาคต
บริษัทยังคงเป็นบริษัทหลักในกลุ่มธุรกิจการตลาดและการจัดจำหน่ายของ เครือเจริญโภคภัณฑ์
ประกอบธุรกิจหลัก คือ ธุรกิจค้าปลีกประเภทร้านค้าสะดวกซื้อภายใต้เครื่องหมายการค้า ชื่อ
“7-Eleven” ในประเทศไทย และประกอบธุรกิจร้านค้าปลีกขนาดใหญ่ (“ซุปเปอร์เซ็นเตอร์”)
ภายใต้เครื่องหมายการค้า ชื่อ “โลตัส” ในประเทศจีน รวมถึงธุรกิจต่างๆ ที่เกี่ยวข้อง
(โปรดพิจารณารายละเอียดในเรื่องการประกอบธุรกิจของแต่ละสายผลิตภัณฑ์)
อย่างไรก็ตามบริษัทได้มีการปรับโครงสร้างการลงทุนในธุรกิจดังกล่าว
โดยการจำหน่ายทรัพย์สินและเงินลงทุนในซุปเปอร์เซ็นเตอร์ในประเทศจีนซึ่งมีผลประกอบการขาดทุนต่อเนื่องในช่วง
4 ปีที่ผ่านมา

คณะเจ้าหน้าที่บริหารของบริษัทประกอบด้วย นายก่อศักดิ์ ไชยรัศมีศักดิ์ นายพิทยา เจียรวิสิฐกุล
และนายปิยะวัฒน์ ฐิตะสัทธาวรกุล ณ วันที่ 31 ธันวาคม 2551 บริษัทมีทุนจดทะเบียน 4,500
ล้านบาท แบ่งออกเป็นหุ้นสามัญจำนวน 4,500 ล้านหุ้น มูลค่าที่ตราไว้หุ้นละ 1 บาท
ซึ่งเป็นทุนจดทะเบียนที่เรียกชำระแล้ว 4,493,148,024 บาท
โดยมีกลุ่มบริษัทในเครือเจริญโภคภัณฑ์เป็นผู้ถือหุ้นใหญ่ถือหุ้นอยู่รวมทั้งสิ้นร้อยละ 43.66
ของทุนจดทะเบียนที่เรียกชำระแล้ว

ณ สิ้นปี 2551 บริษัทมีร้าน 7-Eleven ทั่วประเทศรวม 4,778 สาขา (ถือเป็นประเทศที่มีร้าน
7-Eleven มากเป็นอันดับที่ 4 ของโลกรองจากประเทศญี่ปุ่น สหรัฐอเมริกา
และสาธารณรัฐไต้หวัน) โดยเป็นร้านในกรุงเทพฯและปริมณฑล 2,433 สาขา (คิดเป็นร้อยละ 51)
เป็นร้านในต่างจังหวัด 2,345 สาขา (คิดเป็นร้อยละ 49) เมื่อแบ่งตามประเภทของร้านพบว่า
มีร้านสาขาบริษัท 2,671 สาขา (คิดเป็นร้อยละ 56) ส่วนที่เหลือเป็นร้านแฟรนไชส์ 1,813 สาขา
(คิดเป็นร้อยละ 38) และร้านค้าที่ได้รับสิทธิช่วงอาณาเขต 294 สาขา (คิดเป็นร้อยละ 6)
ปัจจุบันมีลูกค้าเข้าร้าน 7-Eleven เฉลี่ยวันละ 5.5 ล้านคน

บริษัทมีแผนที่จะเปิดร้าน 7-Eleven ในปี 2552 ประมาณ 400-450 สาขา
โดยแบ่งเป็นร้านในทำเลปกติประมาณ 3 ใน 4 และร้านในสถานีบริการน้ำมันของบริษัท ปตท.
จำกัด (มหาชน) ประมาณ 1 ใน 4 เพื่อให้ครอบคลุมพื้นที่ของกลุ่มลูกค้าเป้าหมายทั้งในกรุงเทพฯ
และต่างจังหวัด

สำหรับธุรกิจซุปเปอร์เซ็นเตอร์ในประเทศจีน (“ห้างโลตัส”) บริษัทลงทุนถือหุ้นทางอ้อมร้อยละ
29.7 ในบริษัท Shanghai Lotus Supermarket Chain Store Co., Ltd. (“SLS”) SLS
ได้ดำเนินกิจการห้างโลตัสรวม 43 สาขา* ในมหานครเซี่ยงไฮ้และเมืองต่างๆ
ในพื้นที่ลุ่มแม่น้ำแยงซีเกียง โดยเฉลี่ยแล้วมีลูกค้าเข้ามาซื้อสินค้าในห้างโลตัสวันละประมาณ 7,000
คนต่อสาขา และในเดือนมิถุนายน ปี 2550
บริษัทได้รับมติอนุมัติจากที่ประชุมผู้ถือหุ้นให้จำหน่ายทรัพย์สินและเงินลงทุนของธุรกิจซุปเปอร์เซ็นเตอร์
ซึ่งการเข้าทำรายการดังกล่าวเสร็จสิ้นในวันที่ 31 ตุลาคม 2551
ดังนั้นงบการเงินรวมของบริษัทในส่วนงบกำไรขาดทุนปี 2551
จะแสดงผลประกอบการของธุรกิจซุปเปอร์เซ็นเตอร์ระยะเวลา 10 เดือน ตั้งแต่เดือนมกราคม –
ตุลาคม 2551

ผลการดำเนินงานของบริษัทตามงบการเงินรวมในรอบปี 2551 บริษัทและบริษัทย่อยมีรายได้รวม
129,455 ล้านบาท ยอดขายสุทธิและรายได้ค่าบริการ 124,083 ล้านบาท มีกำไรสุทธิ 3,301
ล้านบาทหรือเท่ากับ 0.74 บาทต่อหุ้น โดยสัดส่วนของยอดขายสุทธิและรายได้ค่าบริการร้อยละ 72
มาจากธุรกิจร้านค้าสะดวกซื้อ ร้อยละ 21 มาจากธุรกิจซุปเปอร์เซ็นเตอร์ และร้อยละ 7
มาจากธุรกิจอื่น ณ สิ้นปี 2551 บริษัทและบริษัทย่อยมีสินทรัพย์รวม 40,159 ล้านบาท หนี้สินรวม
23,259 ล้านบาท และส่วนของผู้ถือหุ้นรวม 16,900 ล้านบาท

* 2 สาขาในเมือง อู๋ฮั่น SLS เริ่มรับจ้างบริหารตั้งแต่เดือน กรกฎาคม 2547